送師厚歸南陽會天大風遂宿高陽山寺明日同至姜店
作者：梅堯臣
朝代：宋

paragraphs: 往日送子春風前，春風酣酣杏正妍。
今來送歸秋風後，秋風摵摵沙滿川。
馬鬣斜傾毛瑟縮，馭吏噤唫足後先。
弊裘吹裂寒入骨，枯株磨戛火欲燃。
忽逢古寺出巖腹，與君下馬相留連。
殿堂高下就山勢，松柏森聳侵雲巔。
長廊落葉卷若掃，丈室垂幔翻如褰。
像塑神母乳九子，抱携撫玩皆可憐。
却令遠客自生念，欲見幼稚心煩煎。
擁爐對坐日昏黑，龕燈共借僧榻眠。
雖然覆衣冷如鐵，不及在家貧無氊。
曲肱難寐要天曉，兩股凍痹仍筋攣。
桹桹殘夜木魚響，起看昴畢傾西躔。
怒號斗息東方白，童僕整肅吾將還。
老僧掃壁持筆硯，請予强此題歲年。
出門並轡至山店，茅屋揭盡餘尺椽。
又據胡床一談笑，君不解飲聊開筵。
程次都無五百里，篋中可乏一囊錢。
拂衣頻起畏日昃，應恐慈母心懸懸。
顧我便當江海去，却思此地何由緣。